ტომი თეიერი
ტომას კენინგემ „ტომი“ თეიერი (ინგლ. Thomas Cunningham Thayer; დ. 7 ნოემბერი, 1960, პორტლენდი) — ამერიკელი მუსიკოსი, როკ-ჯგუფ Black ’n Blue-ის დამაარსებელი და Kiss-ის წამყვანი გიტარისტი 2002 წლიდან. 1981 თეიერმა ჯეიმი სენტ-ჯეიმზთან ერთად დააარსა ჯგუფი Black ’n Blue, რომელშიც ასევე შედიოდნენ: ჯეფ უორნერი (გიტარა), პატრიკ იანგი, (ბასი) და პიტ ჰოლმსი (დრამი). ჯგუფმა 1984-1989 წლებში სულ გამოაქვეყნა ოთხი ალბომი Geffen Records-ის ნიშნის ქვეშ. როგორც კი Geffen Records-მა გაწყვიტა კონტრაქტი ბენდთან, ტომიმ დატოვა ჯგუფი. 1991 წელს ჯეიმზთან ერთად ის უკრავდა ჯგუფში Cold Gin. Kiss-ისთვის იგი ცნობილი გახდა ჯგუფ Cold Gin-დან და მიიწვიეს პოლ სტენლის დაბადების დღეზე დასაკრავად. ცოტა მოგვიანებით Kiss-ის დამფუძნებელმა წევრმა და ბასისტმა ჯინ სიმონსმა თეიერს შესთავაზა მის პირად თანაშემწედ მუშაობა, იგი დაუყოვნებლივ დათანხმდა შემოთავაზებას, ხოლო შემდგომში გახდა Kiss-ის ტურების მენეჯერი. როდესაც ეის ფრეილიმ 2002 წელს დატოვა ჯგუფი, სწორედ ტომიმ ჩაანაცვლა იგი. 2002 წლის მარტში, იამაიკაზე თეიერმა Kiss-ის შემადგენლობაში პირველად დაუკრა.